A BIZOTTSÁG HATÁROZATA
(2005. november 21.)
a Magyar Köztársaságnak a HÉA-sajátforrás alapjának kiszámításához bizonyos közelítő becslések alkalmazásának engedélyezéséről
(az értesítés a C(2005) 4427. számú dokumentummal történt)
(Csak a magyar nyelvű szöveg hiteles.)
(2005/818/EK, Euratom)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Atomenergia-közösséget létrehozó szerződésre,
tekintettel a hozzáadottérték-adóból származó saját források beszedésének végleges egységes rendszeréről szóló, 1989. május 29-i 1553/89/EGK, Euratom (1) tanácsi rendeletre és különösen annak 13. cikkére,
mivel
(1)
A tagállamok forgalmi adóra vonatkozó jogszabályainak összehangolásáról - közös hozzáadottértékadó-rendszer: egységes adóalap-megállapítás - szóló, 1977. május 17-i 77/388/EGK (2) hatodik tanácsi irányelv (a továbbiakban: hatodik irányelv) 28. cikkének (3) bekezdése szerint a tagállamok továbbra is mentesíthetnek vagy adó alá vethetnek meghatározott tevékenységeket. Ezeket a tevékenységeket figyelembe kell venni a HÉA-források alapjának meghatározására.
(2)
A hatodik irányelv 28. cikke (3) bekezdése rendelkezéseinek alkalmazása céljából a Magyar Köztársaság Európai Közösségekhez való csatlakozási okmánya (3) X. melléklete 7. szakasza (Adózás) (1) bekezdésének c) pontja engedélyezi a Magyar Köztársaságnak, hogy mentesítsen egyes - a hatodik irányelv F. mellékletében felsorolt - tevékenységeket.
(3)
A Magyar Köztársaság nem tudja pontosan kiszámítani a HÉA-sajátforrások alapját a hatodik irányelv F. mellékletének 17. pontjában felsorolt tevékenységekre nézve. A számítás valószínűsíthetően indokolatlan igazgatási terhet jelent ahhoz képest, amilyen hatást ezek a tevékenységek a Magyar Köztársaság HÉA-forrásainak összesített alapjára gyakorolnak. A Magyar Köztársaság közelítő becslések alkalmazásával képes számításokat végezni a tevékenységek ezen - a hatodik irányelv F. mellékletében felsorolt - kategóriájára nézve. Emiatt engedélyezni kell a Magyar Köztársaságnak, hogy az 1553/1989/EGK, Euratom rendelet 6. cikke (3) bekezdése második francia bekezdésének megfelelően a HÉA-alapot közelítő becslések alkalmazásával számítsa ki.
(4)
A saját forrásokkal foglalkozó tanácsadó bizottság jóváhagyta a tagjainak e határozattal kapcsolatos véleményét tartalmazó jelentést,
ELFOGADTA EZT A RENDELETET:
1. cikk
A HÉA-sajátforrások alapja 2004. május 1-től kezdődő számításának céljából a Magyar Köztársaságnak engedélyezett a közelítő becslések alkalmazása a hatodik irányelv F. mellékletében ismertetett tevékenységek következő kategóriájára vonatkozóan:
1.
Személyszállítás (F. melléklet, 17. pont)
2. cikk
Ennek a határozatnak a Magyar Köztársaság a címzettje.
Kelt Brüsszelben, 2005. november 21-én.